SA soldate in lokval in Kongo oorval(Foto: SA National Defence Force/Facebook) ŉ Bataljon van die Suid-Afrikaanse weermag is vandeesweek in ŉ lokval in die Demokratiese Republiek van die Kongo oorval terwyl sy lede burgers tussen provinsies begelei het. Lede van die weermag kon daarin slaag om baie van die vermeende aanvallers dood te skiet en het self geen van hul lede aan die dood afgestaan nie. Van die burgers het wel in die slag gebly. Die weermag is onder die sambreel van die Verenigde Nasies in die ooste van die Kongo ontplooi om die vrede te bewaar. Die weermag was besig om vragte goedere op ŉ nasionale pad tussen die Ituri-provinsie en die Noord-Kivu-provinsie te begelei toe hulle deur ŉ groep gewapende mans oorrompel is. Die konvooi was op pad van die Luna-kontrolepunt tot by die Banasura-kontrolepunt. Volgens maj. A Cengani het lede van die rebellegroep Allied Defence Force (ADF) na bewering probeer om die konvooi in die middel af te sny deur die middelste voertuie aan te val. “Soldate onder leiding van lt. CD Ramphele het op die aanval gereageer en ingespring om burgers te beskerm.” Minstens agt van die aanvallers en drie burgers is tydens ŉ skietgeveg dood. Geen sterftes is onder die Suid-Afrikaanse soldate aangeteken nie. “Dit is ŉ bewys dat ‘oefen soos ons veg’ die sleutel is om ŉ wapenstryd te wen,” sê Ramphele. Die weermag het op vier AK47’s en verskeie patrone beslag gelê. “Die rebelle, wat die grootste deel van die gebied wat hulle eens beheer het aan die weermag verloor het, het egter gewys hulle is steeds in staat om sulke aanvalle uit te voer.”